**ELTE TTK HÖK KÜLDÖTTGYŰLÉSI BESZÁMOLÓ**

**TANULMÁNYI ELNÖKHELYETTES**

Rádl Attila

2016. 05. 28. – 2016. 09. 10.

**Időrendi bontás:**

2016. 06. 01. – ELTE HÖK Küldöttgyűlés ülése

2016. 06. 03. – ELTE HÖK Tanulmányi Bizottság ülése

2016. 06. 15. – ELTE TTK Kari Tanács ülése

2016. 06. 28. – ELTE TTK HÖK Tanulmányi Csoport ülése

2016. 07. 01. – ELTE TTK Tanulmányi- és Oktatási Bizottság ülése

2016. 07. 05–08. – ELTE HÖK Vezetőképző

2016. 07. 12. – ELTE TTK Kari Etikai Bizottság ülése

2016. 07. 13. – ELTE TTK Kari Tanács ülése

2016. 08. 02. – ELTE TTK Kari Etikai Bizottság ülése

2016. 09. 01.–04. – Fizikus gólyatábor

**Általános feladatok**

Minden delegáltságaimhoz tartozó ülésen megjelentem. Számos megkeresés érkezett nagyrészt a regisztrációs hét körüli időszakban, ezekre próbáltam megfelelő választ találni. A Tanulmányi Hivatal vezetőjével is folyamatosan tartottam a kapcsolatot. A felvetteknek szánt levelek borítékolásán csak részben tudtam jelen lenni, illetve előfordultak fennakadások a megcímzés és feladás esetében.

**Kari Tanács**

A tárgyalt időszakban kétszer ülésezett a Kari Tanács. Az ülések folyamán napirendre kerültek a tantervek, illetve a Hallgatói Követelményrendszer módosítási javaslatai. A tanulmányi ügyek szempontjából érdemes megemlíteni a zárthelyi dolgozatok kijavítási határidejének egyértelműsítését. A gyakorlati- és a kombinált vizsgákhoz tartozó zárthelyi dolgozatok javítási határideje két hétben lett megállapítva. Az egyetemi és kari szintű Doktori Szabályzat is módosult az új körülményeknek megfelelően.

**Vezetőképző**

A Vezetőképző tanulmányi szekciójában alapvetően a jövőben esedékes változásokat tárgyaltuk meg. A tanulmányi teljesítmény alapú átsorolás végső rendelkezéseit felmenő rendszerben kell alkalmazni, a 2016-os őszi félév előtt kezdőkre a korábbi szabályozás vonatkozik. A jelenlegi elsőévesekre (mesterszakosokra is) érvényes, hogy átsorolásra kerülnek, ha nem teljesítenek két aktív félév alatt 36 kreditet és a kreditekkel súlyozott átlaguk a két utolsó aktív félév átlagában nem éri el a 2,25-ös (osztatlan tanárszakosok 2,5-ös) kreditekkel súlyozott átlagot. További érdekesség, hogy a 2015 szeptemberében beiratkozókat 2016 júliusában egyáltalán nem lehetett jogszerűen átsorolni. A térítési díjak egységesítésének kérdése ismét előkerült, a karokon jelentős eltérések mutatkoznak az összegekben, ugyanakkor az adminisztrációs költségek nagymértékű eltérése nem indokolt egy egyetemen belül. A konkrét javaslatok kidolgozása még folyamatban van, így egyelőre nehéz a jövőre vonatkozó következtetéseket levonni. A tanulmányi ösztöndíjak rendszeréről is esett szó, ahol előkerült a HÖOK Közgyűlése által elfogadott javaslat, miszerint az ösztöndíjat tárgyanként érdemes számolni. Számos hiányosságot azonban elengedhetetlen pótolni, példaként említve a külföldi tanulmányok alatt elvégzett és elfogadtatott tárgyak beszámításának nehézségét. A zárthelyi dolgozatok értékelésénél az aktuális szabályzati háttér nem biztosít teljes mértékben elfogadható független felülvizsgálati lehetőséget, így ezen helyzet feloldását is vizsgálni fogják a karok tanulmányi érdekképviselői a Vezetőképzőn megbeszéltek alapján. A Tanárszakosokat érintő problémák is említésre kerültek az egyeztetések során. A különböző alapkarral rendelkező hallgatók tanulmányi ösztöndíjának, illetve az szakváltási kérelmek kérdése továbbra is aktuális, így a közeljövőben a tanárszakosok, illetve az érintett karok tanulmányi tisztségviselőinek aktív részvételével projektnap is megszervezésre kerül, a mindenki számára elfogadható javaslatok kidolgozása érdekében.

**Beiratkozások**

A beiratkozások az eddigiekhez képest némileg eltérően zajlottak, hiszen a szeptember közepére nyúló tanítási szünet miatt jobban el lehetett különíteni az alkalmakat. A Tanulmányi Hivatal részéről több munkatárs tudott segíteni, így némiképp gyorsabban zajlott az ügyintézés. Valamennyi szakterület megszervezte a beiratkozás utáni előadásokat, így számos fontos információt ismerhettek meg az elsőévesek. Az ünnepélyes eskütétel és dékáni kézfogó egyszer került megrendezésre, a korábbiakhoz képest jelentős számú résztvevővel.

**Diplomaosztó**

A diplomaosztó ünnepségre nehéz volt önkénteseket találni, a nyári szünet miatt sokan elfoglaltak. Személyesen nem tudtam sajnos megjelenni az alkalmon, de a rendezvény sikeresen lebonyolításra került.

**Köztársasági ösztöndíj**

Továbbra is számos kérdés aktuális, amelyről a TTK HÖK állásfoglalása is szükséges. A soron következő választmányi ülésen mindenképp napirendre kerül, hogy a pályázati időszakig előterjesztésre kerülhessen valamennyi javaslat.

**Tanulmányi Csoport**

A Tanulmányi Csoport megtartotta a szokásos Köztársasági ösztöndíjjal kapcsolatos ülését. Majdnem az összes szakterület képviseltette magát az ülésen, így hatékonyan tudtuk javaslatainkat megfogalmazni. Az őszi félév elején tervezek egy ülést, amelyen megbeszélésre kerülhetnének a következő lépések.

**Gólyatáborok**

A nyár folyamán meglátogattam a Fizikus gólyatábort, ahol segítőként vettem alapvetően részt, valamint pár mondatban beszéltem a hallgatói mozgalomról.

Rengeteg segítséget kaptam az elmúlt időszakban a különböző rendezvények alkalmával, szeretném ezúton is megköszönni mindenkinek!

Köszönöm, hogy elolvastad a beszámolómat. Amennyiben kérdésed, észrevételed lenne, keress nyugodtan elektronikusan a taneh@ttkhok.elte.hu címen vagy személyesen!

Budapest, 2016. szeptember 10.

Rádl Attila

Tanulmányi elnökhelyettes

ELTE TTK HÖK